Névtelen Biblia

Pál, Szilvánusz és Timótheus 2. levele a thesszalonikaiak Istenben és Jézusban levő kihívottainak               

Pál és Szilvánusz és Timótheus, a thesszalonikaiak Édesapa Istenben és az Úr Jézus Messiásban levő kihívott közösségének: Kegyelem nektek és békesség Istentől, a mi Édesapánktól és az Úrtól, a Messiás Jézustól!

Hálaadással tartozunk az Istennek mindenkor értetek, testvérek, amint ez méltó is, mert rendkívüli módon növekszik a ti hitetek, és mert sokasodik egyen-egyenként mindnyájatokban az egymás iránti önzetlen szeretet. Olyannyira, hogy mi magunk dicsekszünk veletek az Isten kihívott közösségeiben a ti kitartásotok és hitetek képviseletében, a ti összes üldöztetésetekben, és a nyomorúságokban, amelyeket elszenvedtek. Ez a bizonyítéka Isten igazságos elválasztó ítéletének, arra nézve, hogy ti méltónak lesztek ítélve az Isten Királyságára, aminek képviseletében szenvedtek is (ha már egyszer igazságos dolog Isten előtt az, hogy egyszer s mindenkorra nyomorúsággal fizessen a titeket nyomorgatóknak, és nektek, a nyomorgatottaknak velünk együtt megkönnyebbüléssel, az Úr Jézusnak a mennyből való lelepleződésekor az ő csodás erejének angyalaival, ahogy lángoló tűzben bosszút áll az Istent nem ismerőkön és a mi Urunk, a Messiás Jézus Győzelmi Jóhírének nem engedelmeskedőkön; akik büntetést fognak szenvedni: örök pusztulást az Úr színétől és az ő erejének a dicsőségétől), amikor végül eljött, hogy megdicsőüljön az ő szentjeiben, és csodáltassék az összes hívőben (mivelhogy hitele volt a mi tanúságtételünknek nálatok), azon a napon.

Amiért is mindenkor imádkozunk értetek, hogy titeket találjon méltónak a meghívásra a mi Istenünk, és hogy töltse tele a jóság minden jótetszését és a hit munkáját csodás erővel, hogy ilymódon megdicsőüljön a mi Urunk, a Messiás Jézus neve bennetek, és ti őbenne, a mi Istenünk és Urunk, a Messiás Jézus kegyelme szerint.

Kérünk pedig titeket, testvérek, a mi Urunk, a Messiás Jézus eljövetelére és a mi őhozzá való egybegyűjtetésünkre, hogy egyhamar meg ne rendüljetek a felfogásotokban, se meg ne riadjatok, se szellemtől, se „kinyilatkoztatástól”, se levéltől, mintha tőlünk származnának, mintha máris itt lenne a Messiásnak a napja! Senki titeket be ne csapjon semmilyen módon!

Mert előbb a szakadás jön el először, és lelepleződik a bűn embere: a teljes pusztulás fia, az ellenszegülő és magát mindannak fölébe emelő, amit Istennek vagy vallásosan tisztelni méltónak mondanak, úgyannyira, hogy magát az Istennek a templomába istenként ülteti, miközben mutogatja magát, hogy ő Isten. Nem emlékeztek, hogy még nálatok létemkor ezeket elmondtam nektek?

És tudjátok, mi az, ami most azért tartja vissza, hogy ő a maga alkalmas idejében lepleződjön le. Mert a titok már működik: a törvénytelenségé, csak még ott van, aki jelenleg visszatartja, amíg el nem kerül középről.

És akkor fog lelepleződni a törvénytelen: akit az Úr meg fog emészteni az ő szájának szellemével, és meg fog szüntetni az ő eljövetelének megjelenésével; akinek az eljövetele a Sátán működése szerint van, a hazugság minden csodás erejében, jelében és csodájában, és az igazságtalanság minden csalárdságában; azok között, akik azért jutnak pusztulásra, mert az objektív igazság feltétlen szeretetét nem fogadták be az ő megmenekülésükre. És emiatt fogja rájuk küldeni az Isten a tévelygés működését, azért, hogy higgyenek a hazugságnak, hogy megítéltessenek mindazok, akik nem hittek az igazságnak, hanem tetszésüket lelték az igazságtalanságban.

Mi pedig hálaadással tartozunk az Istennek mindenkor értetek, testvérek, akiket az Úr önzetlenül szeret, hogy előnyben részesített titeket az Isten kezdettől fogva a megmenekülésre a Szellem megszentelésében és az objektív igazság hitében, amire meghívott titeket a mi Jóhírünk által, a mi Urunk, a Messiás Jézus dicsőségének a tulajdonlására.

Ezért aztán, testvérek, álljatok meg szilárdan és ragaszkodjatok azokhoz a hagyományokhoz, amikre tanítva lettetek, akár kinyilatkoztatott szóban, akár a mi levelünkből!

Maga pedig a mi Urunk, a Messiás Jézus, és a mi Istenünk és Édesapánk, aki önzetlenül szeretett minket és adott örök bátorítást és elváró jóreménységet kegyelemben: bátorítsa fel a ti szíveiteket és szilárdítson meg titeket minden Kinyilatkoztatásban és jócselekedetben!

Továbbá imádkozzatok értünk, testvérek, hogy az Úr Kinyilatkoztatása terjedjen és megdicsőülhessen, éppen úgy, ahogy nálatok is; és hogy megmenekülhessünk az ártó szándékú és gonosz emberektől, mert nem mindenkié a hit. Pedig hihetően hűséges az Úr, aki meg fog szilárdítani titeket és meg fog őrizni a gonosztól. Bízunk pedig az Úrban rátok nézve, hogy amiket parancsolunk nektek, megteszitek és meg is fogjátok tenni. Az Úr pedig irányítsa a ti szíveiteket az Istennek az önzetlen szeretetére és a Messiás hátrányba kerülő szenvedésére.

Parancsoljuk pedig nektek, testvérek, a mi Urunk, a Messiás Jézus nevében, magatokat rendbeszedve távolodjatok el minden olyan testvértől, aki fegyelmezetlenül jár, és nem aszerint a hagyomány szerint, amelyet átvett tőlünk. Mert magatok is tudjátok, hogyan kell minket utánozni, mert mi nem viselkedtünk fegyelmezetlenül köztetek, sem ingyen kenyeret nem ettünk senkinél, hanem mindvégig fáradozással és bajlódással éjjel és nappal dolgoztunk, azért, hogy ne terheljünk meg senkit közületek. Nem azért, mert nincs rá szabadságunk, hanem hogy önmagunkat példaképül adjuk nektek, hogy utánozzatok minket. Mert akkor is, amikor nálatok voltunk, ezt parancsoltuk nektek, hogy ha valaki nem akar dolgozni, ne is egyék. Mert halljuk, hogy némelyek fegyelmezetlenül járnak közöttetek, semmit sem dolgoznak, hanem hasztalanul fontoskodnak. Az ilyeneknek pedig megparancsoljuk és intjük őket a mi Urunk, a Messiás Jézus által, hogy nyugalommal dolgozva a maguk kenyerét egyék!

 Ti pedig, testvérek, ne restüljetek meg a helyesen való cselekvésben! Ha pedig valaki nem fogad szót a mi levél általi Kinyilatkoztatásunknak, azt jelöljétek meg és ne elegyedjetek szóba vele, hogy megszégyenüljön! És ne ellenségként tartsátok számon, hanem intsétek testvérként!

Maga pedig a békesség Ura adjon nektek békességet mindenen keresztül mindenféle módon. Az Úr legyen mindnyájatokkal!

Az üdvözlet a saját kezemmel: Páléval. Ez az ismertetőjegy minden levelemben: így írok.

A mi Urunk, a Messiás Jézus kegyelme mindnyájatokkal! Ámen.

A thesszalonikaiaknak,

második levél,

íratott Athénból.